

**GULBENES NOVADA IZGLĪTĪBAS PĀRVALDE**

Reģ. nr. 40900032408

Ābeļu iela 2, Gulbene, Gulbenes nov., LV-4401

Tālrunis 64497723, e-pasts: izglitibas parvalde@gulbene.lv

E-adrese:\_DEFAULT@40900032408

Gulbenē

|  |  |
| --- | --- |
| 27.03.2025.  | Nr. IP/IEK/25/3 |

**ĢIMENES IZGLĪTĪBAS UN ATBALSTA CENTRA NOLIKUMS**

|  |  |
| --- | --- |
|  | Izdots saskaņā ar Valsts pārvaldes iekārtas likuma 73.panta pirmās daļas 1.punktu un Gulbenes novada Izglītības pārvaldes nolikuma 41.punktu |

# I. Vispārīgie jautājumi

1. Gulbenes novada Izglītības pārvaldes struktūrvienības “Ģimenes izglītības un atbalsta centrs” (turpmāk – Centrs) nolikums (turpmāk – Nolikums) nosaka Centra darbības mērķus, uzdevumus, funkcijas, pārvaldību un finansēšanas kārtību.
2. Centrs ir Gulbenes novada Izglītības pārvaldes (turpmāk – Pārvalde) struktūrvienība. Centra adrese: O.Kalpaka iela 70A, Gulbene, Gulbenes novads, LV-4401.
3. Centrs savus uzdevumus veic un pakalpojumus sniedz Gulbenes novada pašvaldības dibināto izglītības iestāžu izglītojamiem, Gulbenes novada pašvaldībā deklarētiem nepilngadīgiem bērniem, kuri nav reģistrēti nevienā izglītības iestādē, viņu ģimenēm un izglītības iestādēm.
4. Centrs pakalpojumus klientiem sniedz bez maksas.
5. Centrs savā darbībā ievēro Latvijas Republikas normatīvos aktus, Gulbenes novada pašvaldības normatīvos aktus, lēmumus un rīkojumus, Pārvaldes iekšējos normatīvos aktus, Pārvaldes vadītāja rīkojumu un šo Nolikumu.

# II. Centra darbības mērķis

1. Centra darbības mērķis ir nodrošināt visaptverošu atbalstu Gulbenes novada pašvaldības dibinātajām izglītības iestādēm, izglītojamiem, viņu ģimenēm un sabiedrībai, veicinot iekļaujošu, drošu un atbalstošu izglītības vidi, kurā katrs bērns var pilnvērtīgi attīstīties un sasniegt savu potenciālu.

# III. Centra darbības uzdevumi

1. Centram ir šādi darbības uzdevumi:
	1. nodrošināt atbalstu iekļaujošas izglītības īstenošanai;
	2. nodrošināt atbalsta speciālistu pieejamību Gulbenes novada pašvaldības dibinātajās izglītības iestādēs atbilstoši normatīvajiem aktiem;
	3. koordinēt un organizēt izglītības pasākumus, kas veicina pedagogu, izglītības iestāžu un sabiedrības kapacitāti bērnu atbalsta jautājumos;
	4. plānot un īstenot preventīvos pasākumus bērnu aizsardzībai pret vardarbību, atstumtību un citām sociālām problēmām;
	5. patstāvīgi un sadarbībā ar citām pašvaldības un valsts institūcijām koordinēt projektu izstrādi un realizēšanu;
	6. nodrošināt Gulbenes novada pašvaldības pedagoģiski medicīniskās komisijas darbu.

# IV. Centra darbības funkcijas

1. Centram ir šādas darbības funkcijas:
	1. sniegt individuālas konsultācijas Gulbenes novada pašvaldības dibināto izglītības iestāžu izglītojamiem, Gulbenes novada pašvaldībā deklarētiem nepilngadīgiem bērniem, kuri nav reģistrēti nevienā izglītības iestādē, viņu ģimenēm, pedagogiem un atbalsta speciālistiem, atbilstoši Centra darbinieku kompetencei;
	2. apkopot informāciju, uzkrāt un atbilstoši prasībām glabāt dokumentāciju par Centrā saņemtajiem pieteikumiem un risinātajiem gadījumiem;
	3. savas kompetences jautājumos sadarboties ar valsts un pašvaldības institūcijām, nevalstiskajām un citām organizācijām;
	4. sniegt metodisko un konsultatīvo atbalstu Gulbenes novada izglītības iestādēm;
	5. organizēt profesionālās pilnveides pasākumus Gulbenes novada pedagogiem un atbalsta personālam;
	6. nodrošināt informācijas pieejamību un izglītojošus materiālus;
	7. organizēt un vadīt diskusijas, konferences un seminārus sabiedrības informēšanai un izglītošanai;
	8. veikt izpēti un analīzi par bērnu tiesību un iekļaujošās izglītības nodrošināšanu Gulbenes novadā.

# V. Centra darbinieki

1. Centra darbiniekus pieņem darbā un atbrīvo no darba Pārvaldes vadītājs.
2. Centra darbinieku tiesības un pienākumi noteikti darbinieku amatu aprakstos un Pārvaldes iekšējos normatīvajos aktos.
3. Centra darbinieki Centra darbības mērķi un uzdevumus īsteno, balstoties uz koleģialitātes un savstarpējās sadarbības principiem.
4. Centra darbinieku darba laika un izbraukuma grafiku apstiprina Pārvaldes vadītājs.
5. Centra darbinieku darbību pārrauga Pārvalde.

# VI. Centra pārvaldība

1. Centra darbu organizē un vada Pārvaldes vadītājs.
2. Pārvaldes vadītājs ir atbildīgs par Centra stratēģisko attīstību, budžeta plānošanu, mērķa un uzdevumu izpildi.
3. Centra sastāvā var būt atbalsta un izglītības darba speciālisti, bērnu tiesību aizsardzības speciālisti, psihologi, sociālie darbinieki, speciālie pedagogi, logopēdi un citi speciālisti diagnostikas, terapijas, rehabilitācijas un izglītošanas veikšanai.

# VII. Centra finansēšanas kārtība

1. Centra budžets ir Pārvaldes budžeta daļa.
2. Centra budžetu veido Gulbenes novada pašvaldības, valsts budžeta līdzekļi, ziedojumi un dāvinājumi, starptautisko finansējumu programmu un projektu līdzekļi u.c. Latvijas Republikas tiesību aktos atļautie ieņēmumi.
3. Centra finanšu līdzekļi tiek izmantoti atbilstoši Centra darbības mērķim.

# VIII. Noslēguma jautājumi

1. Grozījumus Centra nolikumā var veikt pēc Centra darbinieku, Pārvaldes vadītāja vai Gulbenes novada pašvaldības priekšlikuma.
2. Grozījumus nolikumā izdod Pārvaldes vadītājs.

|  |  |
| --- | --- |
| Pārvaldes vadītāja | Dace Kablukova |

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU